
Na temelju članaka 19. i 35. Zakona o lokalnoj i područnoj (regionalnoj ) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) i članka 30. Statuta Općine Kloštar Podravski («Službeni glasnik Koprivničko-križevačke županije» broj 4/21), Općinsko vijeće Općine Kloštar Podravski na 14. sjednici održanoj 15. rujna 2026. godine  donijelo je

ODLUKU 
O PROGRAMU MJERA ZA POTICANJE RJEŠAVANJA STAMBENOG PITANJA
 MLADIH OBITELJI NA PODRUČJU OPĆINE  KLOŠTAR PODRAVSKI
CILJ I KORISNICI MJERA
Članak 1.

(1) Ova Odluka donosi se u svrhu poticanja demografske obnove, smanjenja iseljavanja, zadovoljavanja stambenih potreba i poboljšanja kvalitete stanovanja mladih i mladih obitelji.

(2) Ovom Odlukom uređuju se mjere kojima se dodjeljuju bespovratna financijska sredstava za kupnju stambenog objekta  i za gradnju, dogradnju ili nadogradnju stambenog objekta, te propisuju korisnici mjera, visina iznosa bespovratnih financijskih sredstava i uvjeti i postupak za ostvarivanje prava na dodjelu bespovratnih financijskih sredstava.
Članak 2.

(1) Korisnici mjera  su mladi i mlade obitelji:
1. Mladom obitelji smatra se podnositelj zahtjeva zajedno sa svojim bračnim ili izvanbračnim drugom i djecom, ako ih imaju, pod uvjetom da barem jedan od bračnih ili izvanbračnih drugova nije stariji od 45 godina na dan raspisivanja javnog poziva, te da svoje stambeno pitanje rješavaju na području općine Kloštar Podravski  kupnjom stambenog objekta (kuće ili stana) ili gradnjom, dogradnjom ili nadogradnjom stambenog objekta.
2. Mladom obitelji smatra se i jednoroditeljska obitelj i samohrani roditelj. 

3. Samohrani roditelj je roditelj koji sam skrbi za svoje dijete i uzdržava ga. Jednoroditeljska obitelj je obitelj koju čine dijete odnosno djeca i jedan roditelj. 

4. Brak je zakonom uređena životna zajednica žene i muškarca. 

5. Izvanbračna zajednica je životna zajednica neudane žene i neoženjenoga muškarca koja traje najmanje tri godine, a kraće ako je u njoj rođeno zajedničko dijete ili ako je nastavljena sklapanjem braka. 
MJERE ZA POTICANJE RJEŠAVANJA STAMBENOG PITANJA MLADIH OBITELJI NA PODRUČJU OPĆINE  KLOŠTAR PODRAVSKI
Članak 3.

 (1) Mjere kojima se potiče rješavanje stambenog pitanja mladih i mladih obitelji na području Općine  Kloštar Podravski  su: 
Mjera 1. – dodjela bespovratnih financijskih sredstava za kupnju stambenog objekta  (dalje u tekstu: Mjera 1.)
Mjera 2. - dodjela bespovratnih financijskih sredstava za gradnju, dogradnju ili nadogradnju stambenog objekta  (dalje u tekstu: Mjera 2.).
(2) Mjere za poticanje rješavanja stambenog pitanja na području Općine Kloštar Podravski  ne mogu se kombinirati.
Članak 4.
(1) Bespovratna financijska sredstva dodjeljuju se u visini do 50% kupoprodajne cijene stambenog objekta ili troškova gradnje, dogradnje i nadogradnje stambenog objekta, odnosno u maksimalnom iznosu od 7.000 EUR po podnositelju zahtjeva koji rješava svoje stambeno pitanje na području općine Kloštar Podravski. 

(2) Bespovratna financijska sredstva dodjelit će se podnositelju zahtjeva koji je Ugovor o kupoprodaji nekretnine (stambenog objekta)  sklopio nakon 1.1.2026. i podnositelju zahtjeva koji je ishodio dokumente za gradnju, dogradnju ili nadogradnju  (sukladno propisima o gradnji) u 2026. godini.  
(3) Bespovratna sredstva isplaćivat će se podnositelju zahtjeva obročno u razdoblju od  tri godine od sklapanja  Ugovora o dodjeli bespovratnih financijskih sredstava, tako da će se u prvoj godini isplatiti 40% ugovorenog iznosa, a u ostale dvije godine 30% ugovorenog iznosa pod uvjetima utvrđenim Ugovorom o dodjeli bespovratnih finacijskih sredstava. 

Članak 5.
(1) Pravo na dodjelu bespovratnih financijskih sredstava putem Mjera  1. i 2. mogu ostvariti državljani Republike Hrvatske, mladi i mlade obitelji ako kumulativno ispunjavaju sljedeće uvjete: 

1. da podnositelj zahtjeva i članovi obitelji nemaju riješeno stambeno pitanje ili ga nemaju riješeno na zadovoljavajući način, te da rješavaju stambeno pitanje stjecanjem vlasništva nad stambenim objektom ili gradnjom, dogradnjom ili nadogradnjom stambenog objekta,
2. da podnositelj zahtjeva kupuje stambeni objekt ili gradi, dograđuje, nadograđuje  stambeni objekt na području općine Kloštar Podravski,

3. da podnositelj zahtjeva i članovi obitelji  imaju prijavljeno prebivalište na području općine Kloštar Podravski, 
4. da podnositelj zahtjeva i članovi obitelji  nakon sklapanja ugovora o dodjeli bespovratnih financijskih sredstava zadrže prebivalište  i borave na području općine  Kloštar Podravski najmanje 10 godina od učinjene prijave prebivališta,
5. da podnositelj zahtjeva i članovi obitelji nemaju dugovanja prema proračunu Općine Kloštar Podravski,

6. da fizička osoba prodavatelj ili osnivač pravne osobe kao prodavatelj stambenog objekta nije u srodstvu s podnositeljem zahtjeva i članovima njegove obitelji(primjenjivo za Mjeru 1)  i to:
· srodnik po krvi u ravnoj liniji,

· srodnik u pobočnoj liniji do drugog stupnja,

· srodnik po tazbini do prvog stupnja zaključno 
MJERA 1. Dodjela bespovratnih financijskih sredstava za kupnju stambenog objekta  

Članak 6.

(1) Dodjela bespovratnih financijskih sredstava za kupnju stambenog objekta odobrava se za kupnju stambenog objekta koji ima akt za uporabu građevine (kuću, stan ili dio kuće ili stana - etažno vlasništvo) koja se nalazi na području općine Kloštar Podravski.

(2) Podnositelj zahtjeva koji ima namjeru kupiti stambeni objekt na području općine Kloštar Podravski može ostvariti pravo na dodjelu bespovratnih financijskih sredstava na temelju valjano zaključenog kupoprodajnog ugovora sklopljenog u 2026. godini.
(3) Dodijeljeni iznos financijskih sredstava isplaćivat će se izravno na račun podnositelja zahtjeva uz uvjet da u roku koji je utvrđen Ugovorom o dodjeli bespovratnih financijskih sredstava za rješavanje stambenog pitanja, dostavi dokaz o isplati kupoprodajne cijene (izvadak iz banke) ukoliko isto nije vidljivo iz kupoprodajnog ugovora. 

(4) Valjanim podnositeljem smatra se i podnositelj  koji je ili će kupovinom stambenog objekta postati suvlasnikom na kupljenoj nekretnini zajedno sa svojim bračnim/izvanbračnim drugom. Za suvlasnički dio podnositelj zahtjeva mora priložiti izjavu suvlasnika kojom potvrđuje da je suglasan i upoznat sa podnošenjem zahtjeva za korištenje ove mjere.
Članak 7.

Ugovorena kupoprodajna cijena utvrđuje se na temelju ugovora o kupoprodaji nekretnine - stambenog objekta,  potpisanog i ovjerenog od strane javnog bilježnika. 

Članak 8.

(1) Podnositelj zahtjeva kojemu su odobrena bespovratna financijska sredstva za kupnju stambenog objekta na području općine  Kloštar Podravski  i članovi njegove obitelji dužni su imati prijavljeno prebivalište na adresi kupljenog stambenog objekta danom podnošenja zahtjeva te zadržati prebivalište i stvarno boraviti na adresi stambenog objekta  neprekidno sljedećih 10 godina od dana potpisa Ugovora o dodjeli bespovratnih finacijskih sredstava.
(2) Korisnik ove mjere dužan je prilikom prijave dostaviti tražene potvrde/uvjerenja o prebivalištu za sebe i članove svoje obitelj te isto nastaviti dostavljati  u Jedinstveni upravni odjel Općine Kloštar Podravski,  sljedećih 10 godina, svake godine do 31. siječnja za prethodnu godinu.
(3) Izuzetak od obveze zadržavanja prebivališta mogu imati djeca ako su se u međuvremenu osamostalila ili osnovala vlastite obitelji, o čemu je potrebno obavijestiti  Jedinstveni upravni odjel Općine Kloštar Podravski.  
(4) Iznimno, u slučaju smrti podnositelja zahtjeva ili člana obitelji i u slučaju prestanka braka ili izvanbračne zajednice, do roka utvrđenog u stavku 2. ovog članka, moraju se dostaviti potvrde/uvjerenja o prebivalištu za članove obitelji koji i dalje žive u stambenom objektu.

(5) Podnositelj zahtjeva koji  postane vlasnik ili suvlasnik kupljenog stambenog objekta sa svojim bračnim ili izvanbračnim drugom ne smije raspolagati stambenim objektom (prodati, darovati, zamijeniti, dati u zakup ili najam), u roku u kojem je dužan zadržati prebivalište na kupljenom stambenom objektu.
(6) Ukoliko podnositelj zahtjeva na ispoštuje obveze i rokove iz stavaka 1., 2., 4. i 5. ovog članka, Ugovor  o dodjeli nepovratnih financijskih sredstava će se raskinuti te je podnositelj zahtjeva u obvezi izvršiti povrat cjelokupnog iznosa financiranih sredstava općini Kloštar Podravski.
(7) Podnositelj zahtjeva za Mjeru 1. dužan je prilikom potpisivanja Ugovora o dodjeli bespovratnih financijskih sredstava za rješavanje stambenog pitanja dostaviti i instrument osiguranja u obliku  ovjerene bjanko zadužnice na iznos koji pokriva odobreni financirani iznos.

(8) Instrument osiguranja aktivira se u slučaju

· da podnositelj zahtjeva i članovi obitelji ne zadrže prebivalište u propisanom roku,

· da podnositelj zahtjeva ne dostavlja dokaz o prebivalištu  za sebe i članove svoje obitelji 
Jedinstvenom upravnom odjelu Općine  Kloštar Podravski  u propisanom roku,

· da podnositelj zahtjeva proda, daruje, zamijeni, daje u zakup kupljeni objekt, u roku u kojem je dužan zadržati prebivalište na  kupljenom stambenom objektu,

· da podnositelj zahtjeva ne izvršava obveze iz Ugovora o dodjeli bespovratnih financijskih sredstava,
· da podnositelj zahtjeva ne dostavi dokaz o isplati  kupoprodajne cijene (izvadak iz banke) u roku navedenom u Ugovoru o dodjeli bespovratnih financijskih sredstava za rješavanje stambenog pitanja. 
(9) Neiskorištena bjanko zadužnica vraća se po proteku roka o obvezi zadržavanja prebivališta iz stavka 1. ovog članka pod uvjetom urednog ispunjenja svih obveza iz istog  iz Ugovora (Mjere 1).
(10) Bjanko zadužnica će se vratiti i  kada podnositelj zahtjeva vrati financirani iznos općini Kloštar Podravski.  
Članak 9.
Bespovratna sredstva u okviru provedbe  Mjere 1. iz ove Odluke dodjeljuju se temeljem javnog poziva koji raspisuje Općinski načelnik Općine Kloštar Podravski, a kojim će se utvrditi rokovi i postupak podnošenja zahtjeva za dodjelu bespovratnih sredstava te pripadajuća dokumentacija. 

Članak 10.

Javni poziv se objavljuje na internet stranicama www.klostarpodravski.hr i na oglasnoj ploči Općine  Kloštar Podravski.

Članak 11.

(1) Zahtjev za dodjelu bespovratnih sredstava za sufinanciranje mora sadržavati:

· ime, prezime, mjesto i datum rođenja, prebivalište i OIB podnositelja zahtjeva, 

· ime, prezime, mjesto i datum rođenja, prebivalište i OIB svih članova obitelji za koje se podnosi zahtjev te srodstvo s podnositeljem zahtjeva,

· naznaku mjere za poticanje rješavanja stambenog pitanja na području općine  Kloštar Podravski,

· vlastoručni potpis podnositelja zahtjeva.

(2) Zahtjev  se predaje  na obrascu.

(3) Uz zahtjev za dodjelu bespovratnih  sredstava za Mjeru 1. podnositelj zahtjeva je obvezan za sebe i članove obitelji priložiti:

1. preslik ugovora o kupoprodaji ovjerenu od strane javnog bilježnika stambenog objekta za čiju kupnju se podnosi zahtjev, 

2. preslik poreznog rješenja o utvrđivanju poreza na promet nekretnina,
3. presliku akta za uporabu stambenog objekta koji je predmet kupoprodaje,
4. presliku važeće osobne iskaznice ili druge identifikacijske isprave za podnositelja zahtjeva i članove obitelji s prebivalištem na adresi kupljenog objekta,
5. vjenčani list ili javnobilježnički ovjerenu izjavu o postojanju izvanbračne zajednice (u skladu s odredbama zakona kojim se uređuju obiteljski odnosi), potpisanu od strane podnositelja zahtjeva,

6. izvornik uvjerenja o prebivalištu za podnositelja zahtjeva i članove obitelji,

7. javnobilježnički ovjerenu izjavu da podnositelj zahtjeva i članovi obitelji nemaju riješeno stambeno pitanje odnosno da rješavaju stambeno pitanje na području općine Kloštar Podravski kupnjom stambenog objekta,
8. izjava podnositelja zahtjeva da fizička osoba ili osnivač pravne osobe kao prodavatelj stambenog objekta (kuće ili stana) nije u srodstvu s podnositeljem zahtjeva i članovima njegove obitelji i to: srodnik po krvi u ravnoj liniji, srodnik u pobočnoj liniji do drugog stupnja, srodnik po tazbini do prvog stupnja,

9. izjavu kojom bračni drug ili izvanbračni partner potvrđuje da je suglasan i upoznat sa podnošenjem zahtjeva za korištenje Mjere 1.,

10. izjavu da će prije isplate bespovratnih financijskih sredstava  dostaviti općini Kloštar Podravski bjanko zadužnicu,

(4) Zahtjev i dokumentacija predaju se na obrascima.

(5) Dokazi o ispunjavanju uvjeta u trenutku podnošenja zahtjeva za dodjelu nepovratnih financijskih sredstava za kupnju stambenog objekta  ne smiju biti stariji od 30 dana od dana podnošenja zahtjeva.
MJERA 2. Dodjela bespovratnih financijskih sredstava za gradnju, dogradnju ili nadogradnju stambenog objekta
Članak  12.

(1) Bespovratna financijska sredstva dodjeljuju se za gradnju, dogradnju ili nadogradnju stambenog objekta koji ima pravomoćni akt za gradnju, dogradnju ili nadogradnju na području općine Kloštar Podravski sukladno propisima o gradnji.
(2) U slučaju gradnje stambenog objekta na zemljištu u vlasništvu podnositelja zahtjeva potrebno je dostaviti dokaz o vlasništvu nekretnine i pravomoćni akt za gradnju čiji rok za početak građenja nije istekao. 
(3) Podnositelj zahtjeva koji je suvlasnik zemljišta na kojem će se graditi stambeni objekt zajedno sa svojim bračnim drugom ili izvanbračnim drugom, mora priložiti njegovu izjavu kojom se potvrđuje da je isti suglasan i upoznat sa podnošenjem zahtjeva drugog suvlasnika na javni poziv za korištenje ove mjere.
(4) U slučaju dogradnje ili nadogradnje potrebno je dostaviti  izjavu vlasnika objekta da je suglasan sa radovima na dogradnji ili nadogradnji objekta i pravomoćni akt za gradnju čiji rok za početak građenja nije istekao. 

(5) Valjanim podnositeljem zahtjeva smatra se i podnositelj koji je ili će gradnjom, dogradnjom ili nadogradnju stambenog objekta postati suvlasnikom zajedno sa svojim bračnim/izvanbračnim  drugom. Za suvlasnički dio suvlasnik mora priložiti izjavu kojom potvrđuje da je suglasan i upoznat sa podnošenjem zahtjeva za korištenje ove mjere.
(6) Podnositelj zahtjeva dostavlja troškovnik planiranih odnosno izvedenih radova i ugrađenog materijala potpisan i ovjeren od ovlaštenog inženjera građevinarstva.  Podnositelj zahtjeva prilaže dokaz o plaćanju računa za izvedene radove i materijale prema troškovniku, na zahtjev Općine  Kloštar Podravski.
 (7) Podnositelj zahtjeva kojem su odobrena nepovratna financijska sredstava za gradnju, dogradnju ili nadogradnju stambenog na području Općine  Kloštar Podravski dužan je:

-
 u roku od 5 godina od dana sklapanja Ugovora o dodjeli nepovratnih financijskih sredstava za rješavanje stambenog pitanja izgraditi, a u roku od 3 godine od dana sklapanja Ugovora o dodjeli nepovratnih financijskih sredstava za rješavanje stambenog pitanja dograditi ili nadograditi stambeni objekt i dostaviti općini   Kloštar Podravski  na uvid izvršnu uporabnu dozvolu,
-
 prijaviti svoje prebivalište i prebivalište članova obitelji na adresi izgrađenog najkasnije u roku 5 godina , a dograđenog ili  nadograđenog stambenog objekta najkasnije u roku 3 godina od zaključenja Ugovora o dodjeli financijskih sredstava za rješavanje stambenog pitanja te zadržati  prebivalište i stvarno boraviti na adresi stambenog objekta  narednih 10 godina od dana izvršene prijave prebivališta.

(8) Izuzetak od obveze zadržavanja prebivališta mogu imati djeca podnositelja zahtjeva ukoliko se u međuvremenu osamostale ili osnuju svoje obitelji, o čemu je potrebno pisano obavijestiti Jedinstveni upravni odjel Općine Kloštar Podravski.  
(9) Podnositelj zahtjeva dužan je dostaviti potvrde/uvjerenja o prebivalištu za sebe i članove svoje obitelji upravnom odjelu Općine  Kloštar Podravski  nadležnom za poslove stanovanja najkasnije u roku od 5 godina u slučaju gradnje, a 3 godina u slučaju dogradnje ili nadogradnje od dana sklapanja Ugovora o dodjeli bespovratnih financijskih sredstava za rješavanje stambenog pitanja te narednih 10 godina, svake godine, najkasnije do 31. siječnja za prethodnu godinu.

(10) Iznimno i to u slučaju smrti podnositelja zahtjeva ili člana obitelji i prestanka braka/izvanbračne zajednice, do roka utvrđenog u stavku 9. ovog članka, moraju se dostaviti potvrde/uvjerenja o prebivalištu za članove obitelji koji i dalje žive u stambenom objektu. Prilikom dostave navedene potvrde/uvjerenja potrebno je u prilogu dostaviti i smrtni list odnosno sudsku odluku kojom je utvrđen prestanak bračne/izvanbračne zajednice.

(11) Podnositelj zahtjeva koji postane vlasnik izgrađenog, dograđenog ili nadograđenog stambenog objekta ili suvlasnik sa svojim bračnim drugom ili izvanbračnim partnerom, ne smije raspolagati stambenim objektom (prodati, darovati, zamijeniti, dati u zakup ili najam), za čiju gradnju, dogradnju ili nadogradnju su im dodijeljena nepovratna financijska sredstva od strane općine Kloštar Podravski, u roku u kojem su dužni zadržati prebivalište u izgrađenom/dograđenom/nadograđenom stambenom objektu u skladu sa stavkom 9. ovog članka,

(12) Ukoliko podnositelj zahtjeva ne ispoštuje obveze i rokove iz stavka 9. ovog članka ili otuđi, proda, daruje ili poduzima bilo koji pravni posao ili radnju sa svrhom prodaje, darovanja, zamjene, zakupa, najma), u roku navedenom u prethodnom stavku ili promijeni prebivalište, Ugovor o dodjeli bespovratnih financijskih sredstava za rješavanje stambenog pitanja će se raskinuti  te je podnositelj zahtjeva obvezan izvršiti povrat cjelokupnog iznosa financiranih sredstava Općini Kloštar Podravski.
(13) Podnositelj zahtjeva za Mjeru 2. dužan je prilikom potpisivanja Ugovora o dodjeli bespovratnih financijskih sredstava za rješavanje stambenog pitanja dostaviti i instrument osiguranja u obliku ovjerene bjanko zadužnice na iznos koji pokriva odobreni financirani iznos u korist Općine Kloštar Podravski.
(14) Instrument osiguranja se aktivira u slučaju da: 

a) podnositelj zahtjeva u roku od 5 godina u slučaju gradnje, a 3 godina u slučaju dogradnje ili nadogradnje od dana sklapanja Ugovora o dodjeli bespovratnih financijskih sredstava za gradnju, dogradnju ili nadogradnju stambenog objekta  ne izgradi, dogradi ili nadogradi stambeni objekt i ne dostavi uporabnu dozvolu,

b) podnositelj zahtjeva ne prijavi svoje prebivalište i prebivalište članova svoje obitelji u propisanom roku, 

c) podnositelj zahtjeva i članovi obitelji ne zadrže prebivalište u propisanom roku,

d) podnositelj zahtjeva ne dostavlja dokaz o prebivalištu za sebe i članove svoje obitelji Jedinstvenom upravnom odjelu Općine Kloštar Podravski u propisanom roku,

e) da podnositelj zahtjeva otuđi, proda ili daruje stambeni objekt ili poduzima bilo koju radnju koja se tiče bilo kojeg oblika raspolaganja i koja utječe na to da drugi raspolaže predmetnim stambenim objektom (uključujući pravo građenja, zaloga, zakupa i svih ostalih prava koja djeluju opterećujući na nekretninu) za čije građenje, dogradnju ili nadogradnju su dodijeljena bespovratna financijska sredstva u roku iz stavka 11. ovog članka,
f) ne izvršava obveze iz Ugovora o dodjeli bespovratnih financijskih sredstava za rješavanje stambenog pitanja (ako se utvrdi da korisnik nije priložio vjerodostojnu dokumentaciju ili da prijavljeno stanje u zahtjevu i na terenu ne odgovara stvarnom stanju ili da je korisnik mjere sredstva koristio protivno namjeni ili u slučaju dvostrukog financiranja istih troškova).
(15) Neiskorištena bjanko zadužnica dostavljena kao instrument osiguranja vraća se po proteku roka o obvezi zadržavanja prebivališta iz stavka 9. ovog članka pod uvjetom urednog ispunjenja svih obveza iz istog i Mjere 2. 
(16) Bjanko zadužnica će se vratiti i u slučaju kad podnositelj zahtjeva vrati financirani iznos Općini    Kloštar Podravski. U tom slučaju će Općina Kloštar Podravski izdati podnositelju zahtjeva potvrdu kojom se potvrđuje da je podnositelj zahtjeva u cijelosti vratio financirani iznos.
Članak 13.

(1) Bespovratna sredstva u okviru provedbe Mjere 2. dodjeljuju se temeljem javnog poziva koji raspisuje Općinski načelnik Općine Kloštar Podravski, a kojim će se utvrditi rokovi i postupak podnošenja zahtjeva za dodjelu bespovratnih sredstava te pripadajuća dokumentacija. 
(2) Javni poziv se objavljuje na internet stranicama www.klostarpodravski.hr i na oglasnoj ploči Općine Kloštar Podravski.
Članak 14.

(1) Zahtjev za dodjelu bespovratnih sredstava za sufinanciranje mora sadržavati:

· ime, prezime, mjesto i datum rođenja, prebivalište i OIB podnositelja zahtjeva, 

· ime, prezime, mjesto i datum rođenja, prebivalište i OIB svih članova obitelji za koje se podnosi zahtjev te srodstvo s podnositeljem zahtjeva,

· naznaku mjere za poticanje rješavanja stambenog pitanja na području općine Kloštar Podravski,
· vlastoručni potpis podnositelja zahtjeva.

(2) Uz Zahtjev za dodjelu bespovratnih financijskih sredstava podnositelj je obvezan za sebe i sve članove obitelji priložiti:

1. presliku važeće osobne iskaznice ili druge identifikacijske isprave za podnositelja zahtjeva i članove obitelji,

2. vjenčani list ili javnobilježnički ovjerenu izjavu o postojanju izvanbračne zajednice (u skladu s odredbama zakona kojim se uređuju obiteljski odnosi) potpisanu od strane podnositelja zahtjeva, izvanbračnog  supružnika ili supružnice i dva svjedoka, danu pod materijalnom i kaznenom odgovornošću,
3. javnobilježnički ovjerenu izjavu da podnositelj zahtjeva i članovi obitelji nemaju riješeno stambeno pitanje odnosno da rješavaju stambeno pitanje gradnjom, dogradnjom ili nadogradnjom stambenog objekta koji je predmet zahtjeva,
4. izvornik/ovjereni preslik zemljišnoknjižnog izvatka ili drugih dokumenata iz kojih je razvidno vlasništvo građevinskog zemljišta odnosno stambenog objekta na kojem će se graditi, dograditi ili nadograditi i izjava vlasnika objekta da je suglasan sa radovima na dogradnji ili nadogradnji objekta,

5. izvornik uvjerenja o prebivalištima podnositelja zahtjeva i članove obitelji,

6. presliku pravomoćnog akta za gradnju, dogradnju ili nadogradnju objekta koji je predmet zahtjeva,

7. izjavu kojom bračni ili izvanbračni drug podnositelja zahtjeva potvrđuje da je suglasan i upoznat sa podnošenjem zahtjeva za korištenje Mjere 2,
8. izvornik izjave o promjeni prebivališta,
9. izvornik izjave da će se prije isplate nepovratnih financijskih sredstava dostaviti bjanko
            zadužnica .
(4) Zahtjev i dokumentacija predaju se na obrascima.
(5) Dokazi o ispunjavanju uvjeta u trenutku podnošenja zahtjeva za dodjelu nepovratnih financijskih sredstava za gradnju, dogradnju ili nadogradnju stambenog objekta ne smiju biti stariji od 30 dana od dana podnošenja zahtjeva za dodjelu nepovratnih financijskih sredstava.
POSTUPAK PODNOŠENJA ZAHTJEVA

Članak 15.

(1) Općina Kloštar Podravski zadržava pravo tijekom godine raspisati javni poziv za jednu ili obje mjere u  skladu sa osiguranim proračunskim sredstvima.  

(2) Rok za podnošenje zahtjeva teče od dana objave javnog poziva do iskorištenja osiguranih sredstava.
Članak 16.

(1) Javni poziv provodi Povjerenstvo koje čini predsjednik i dva člana, a osniva ga i članove imenuje Općinski načelnik .

(2) Sve zaprimljeni zahtjevi obrađuju se po redoslijedu zaprimanja kompletne/uredne dokumentacije. Vrijeme predaje zahtjeva je vrijeme predaje iste preporučeno poštanskom uredu ili vrijeme predaje u pisarnicu Općine Kloštar Podravski.

(3) U slučaju istovremenog zaprimanja dva ili više zahtjeva, prednost podnositelja zahtjeva utvrđivati će Povjerenstvo prema redoslijedu prioriteta kako slijedi:

- veći broj djece,

- duljina prebivanja na području Općine Kloštar Podravski.

(4) Povjerenstvo zadržava pravo provjere i uvida na terenu, svih kriterija o kojima ovisi odobravanje financijskih sredstava, prije i nakon odobravanja dodjele bespovratnih financijskih sredstava za rješavanje stambenog pitanja.

(5) Povjerenstvo će provjeriti u Jedinstvenom upravnom odjelu  Kloštar Podravski da podnositelj zahtjeva i punoljetni članovi obitelji nemaju dugovanja po osnovi javnih davanja prema Općini 
Kloštar Podravski.
(6) Povjerenstvo ima pravo tražiti od podnositelja zahtjeva dostavu dodatne dokumentacije koja nije taksativno navedena u ovoj Odluci ili javnom pozivu, a sve u svrhu utvrđivanja važnih činjenica i okolnosti za dodjelu nepovratnih financijskih sredstava.

(7) Podnositelji zahtjeva koji ostvare pravo u skladu s odredbama ove Odluke nemaju pravo na ostvarenje drugih prava koja se odnose na stambeno zbrinjavanje u skladu s važećim propisima Općine Kloštar Podravski.
(8) Povjerenstvo utvrđuje prijedlog Odluke o dodjeli bespovratnih financijskih sredstava u svrhu rješavanja stambenog pitanja.
(9) Prijedlog Odluke o dodjeli bespovratnih financijskih sredstava u svrhu rješavanja stambenog pitanja dostavlja se Općinskom načelniku koji donosi Odluku o dodjeli.
(10) Ugovor o dodjeli bespovratnih sredstava sklapa Općinski načelnik Općine Kloštar Podravski s podnositeljem zahtjeva (korisnikom). Podnositelj zahtjeva koji se neopravdano ne odazove pozivu na sklapanje ugovora gubi pravo na financiranje. 

ZAŠTITA OSOBNIH PODATAKA

Članak 17.

(1) Temeljem članka 13. i 14. Opće uredbe o zaštiti podataka Općina Kloštar Podravski obavještava o osobnim podacima koje kao voditelj obrade prikuplja i obrađuje u skladu s odredbama Opće uredbe o zaštiti podataka, zaštiti privatnosti, pravnim osnovama i svrhama obrade, primateljima obrade, rokovima čuvanja kao i o pravima koja ispitanici imaju vezano za obradu osobnih podataka. 

(2) Općina Kloštar Podravski  je voditelj obrade koji obrađuje osobne podatke podnositelja zahtjeva u svrhu provedbe zahtjeva za dodjelu nepovratnih financijskih sredstava  za zadovoljavanje  stambenih potreba sukladno odredbama ove Odluke. Traženi osobni podaci i priloženi dokumenti podnositelja zahtjeva nužni su radi utvrđivanja i ostvarivanja prava na dodjelu nepovratnih financijskih sredstava te donošenja odluke o dodjeli  nepovratnih financijskih sredstava u svrhu rješavanja stambenog pitanja koja će se objaviti na internetskim stranicama Općine Kloštar Podravski. Općina Kloštar Podravski neće davati na korištenje osobne podatke koji su prikupljeni u naznačenu svrhu drugim primateljima, osim u slučajevima predviđenim zakonskim propisima.
(3) Vlastoručnim potpisom na obrascima koji su sastavni dio ove Odluke kojima se traži ostvarivanje prava na dodjelu nepovratnih financijskih sredstava  u svrhu zadovoljavanja stambenih potreba potvrđuje se i daje se suglasnost da Općina može obrađivati osobne podatke navedene u obrascima. Ujedno, vlastoručnim potpisom potvrđuje se identitet podnositelja zahtjeva te da su informacije i izjave dane na obrascima istinite i točne.
ZAVRŠNA ODREDBA  
Članak 18.
Ova Odluka stupa na snagu prvog dana od dana objave u “Službenom glasniku Koprivničko-križevačke županije”.
OPĆINSKO VIJEĆE OPĆINE KLOŠTAR PODRAVSKI

KLASA:371-01/26-01/03 

URBROJ:2137/16-01/01-26-01
Kloštar Podravski, 15. rujna 2026. godine

